अब जब भाजपा जनप्रतिनिधियों पर विश्वास इन पार्षदों का कम होता जा रहा है, तो वे अब विपक्ष के आला नेतृत्व से मुलाकात कर अपनी पीड़ा बता रहे हैं. बुधवार को ऐसी ही एक बैठक धुर्वा स्थित वार्ड 37 के पार्षद आनंद मूर्ति के कार्यालय में की गयी थी, जिसमें कुल 23 पार्षदों ने सीएम, नगर विकास मंत्री, मेयर, डिप्टी मेयर पर रांची एमएसडल्ब्यू को हटाने की जगह प्रोत्साहन देने का आरोप लगाया था. इस दौरान कांग्रेस के वरिष्ठ नेता सुबोधकांत सहाय मौजूद थे. पार्षदों का कहना है कि कंपनी के कार्यक्षेत्र को बढ़ाते हुए अन्य वार्डों में भी सेवा विस्तार देने के पीछे उनका क्या हित है, यह समझ से परे है. पार्षदों ने योजनाओं के क्रियान्वयन में कमीशनखोरी की भी बात कही थी. वहीं, गुरुवार को क्षुब्ध पार्षदों ने झारखंड विकास मोर्चा के सुप्रीमो बाबूलाल मरांडी से मिलकर अपनी पीड़ा और हो रहे अपमान एवं अधिकारों के हनन को लेकर ज्ञापन सौंपा था.